Kitolhatják a szlovák nyugdíjkorhatárt
A szlovák kormány a magánnyugdíjpillér módosítása, a befizetések átcsoportosítása mellett gondolkodik a nyugdíjkorhatár kitolásán is - írja a Napi Gazdaság.
A márciusi parlamenti választások előtt ugyan azt ígérte, nem változtatnak a nyugdíjkorhatáron, azonban Ján Richter munkaügyi miniszter közölte, hogy "dolgozni kezdenek a nyugdíjrendszer hosszú távú fenntarthatóságának koncepcióján" - írja a Napi Gazdaság.

Ezért mérlegelni fogják az átlagos életkor növekedésének a hatását. Branislav Ondrus munkaügyi államtitkár úgy véli, a következő választási ciklustól kezdődően, azaz 2016-tól a parlamenti választások végeredményétől függetlenül automatikusan elkezdődhetne a nyugdíjkorhatár fokozatos kitolása.

Lapértesülések szerint Szlovákiában 2016-tól változna a nyugdíjkorhatár, ami jelenleg 62 év a férfiak és a nők számára (a nőknél folyamatos és fokozatos az átállás, a gyerekszámtól függően). A Hospodárske Noviny szlovák gazdasági napilap úgy tudja, 2016-tól évente másfél hónappal tolódna ki a nyugdíjkorhatár, ami azt jelenti, hogy mindazokat érintené, akik 2016-ban még nem töltötték be az 58. életévüket.

Ha a koncepció megvalósul, akkor 2030-ban 64 évre tolódik ki az öregségi nyugdíj határa. Szakértők támogatják a Fico-kormány elképzelését, mert egyre nehezebben finanszírozható a nyugellátás rendszere.
nyugdíjkorhatár Szlovákia